Есышықәсатәи акультура-спорттә фестиваль "Абаза" Аԥсны иахьаҵанакуа раԥхьаӡа акәны имҩаԥысуеит. Афестиваль ахықәкы - еиуеиԥшым аԥсуа абиԥарақәа абазақәа ркультуреи рҭоурыхи рырдырреи, абаза жәлар ретнокультуратә ҭынха аларҵәареи, ахатәы бызшәа аиқәырхареи арҿиареи.
Аԥсны имҩаԥысуа афестиваль ҩхәҭакны ишоуп. Жьҭаара 16-17 рзы Гәдоуҭа имҩаԥысуеит Адунеизегьтиә аԥсуа-абаза конгресс ахантәаҩы Мусса Екзеков ихраҿа агаразы зхы иақәиҭу аиқәԥаразы атурнир. Уи еизнагоит Аԥсни, Краснодартәи атәылаҿацәи, Нхыҵ Кавкази рҟынтәи аспорстменцәа.
Жьҭаара 18 рзы Аҟәа, Аԥсуа драматә театр ашҭаҿы афестиваль акультуратә хәҭа иалагоит. Уи гәыцәс иаиуеит абазақәа рҟны аҭаца аҩны лаагара ажәытә қьабз аазырԥшуа атеатралтә қәгылара. Иара убас афестиваль асасцәа ирылшоит абаза милаҭтә чысхкқәа ргьама рбар. Ақыҭа Ельбурган аетнографиатә музеии Аԥснытәи аҳәынҭқарратә музеии еицымҩаԥыргоит рколлекциақәа рекспозициа.
Аԥсуа драмтеатр ашҭаҟны "Дара рхы иашьҭоуп абаза ҳәа" захьӡу ажәытә фотосахьақәа рцәыргақәа ҟалоит. Аԥсуааи абазақәеи еицымҩаԥырго аконцерт аҟны иқәгылоит Ҟарачы-Черқьесиа Аҳәынҭқарратә филармониа акәашара атеатри Аԥсны аестрадатә шәаҳәаҩцәеи - Лиудмила Гумба, Заур Зыхәба, акллектив "Адау", аетнографиатә ансамбль "Ахьышьҭра".
Иара убас шәаԥхьар ҟалоит:
Аиба афестиваль "Абаза" иазкны: аԥсуааи абазааи рҭоурых акзаара аанарԥшып